Ńdɔ Bəfilísta bə́ ngádzɔdiban. Bá ndzí kīg fə bǎd kwí á sí Ísraɛ̂l. Wɔ́ Ńtondôbə ó ngádzumbu bɔ́ á yōb ńtíé ósə̄ yā Samuɛ̂l a ngábə́. 14É māl yā Bəfilísta bə́ ngánɔŋ Ísraɛ̂l, mə́ mān dúgan á Ísraɛ̂l a tádígi fɔ̄ɔ̄ á Ekrôn a kələ kwí á Gath. Ńdɔ̄ bɔ́n bə́ Ísraɛ̂l bə́ ngákode ǹnam wábán á mɔ́ Bəfilísta. Ńdɔ mvɔí ē ngábɔ á zāŋ Ísraɛ̂l ai Amorít. 15Samuɛ̂l a ngátɔbɔ ǹtsíg ǹtól Ísraɛ̂l á ńtīé enyiŋ wóé ósə. 16Ǎ kələ a wulu m̀bú ósə, á Béthel, á Gilgal, á Mitspa, a kələ a kɔ́bɔ mədzó bə̄vóm bə́tē bə́sə. 17Á mvús hālá, ńdɔ a ngádúgan á Rama, amú éyə dzǎl díé á ngábə́ wē, éyə̄ fə a kɔ́bɔgɔ Ísraɛ̂l mədzó wē. A ngálóŋ fə Ǹtondôbə alatâr étēde.